
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 mai 2009

	Nr.
	27/457


R A P O R T

asupra proiectului de Lege pentru modificarea Ordonanţei Guvernului nr.10/2008 privind nivelul salariilor de bază şi al altor drepturi ale personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II si III la Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, precum şi unele măsuri de reglementare a drepturilor salariale şi a altor drepturi ale personalului contractual salarizat prin legi speciale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 694 din 4 noiembrie 2008, cu dezbaterea pe fond în procedură obişnuită, a proiectului de Lege pentru modificarea Ordonanţei Guvernului nr.10/2008 privind nivelul salariilor de bază şi al altor drepturi ale personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II si III la Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, precum şi unele măsuri de reglementare a drepturilor salariale şi a altor drepturi ale personalului contractual salarizat prin legi speciale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.822/11.07.2008)

· avizul favorabil al Comisiei pentru buget, finanţe şi bănci (nr.22/522/05.03.2009)

· avizul favorabil al Comisiei juridice, de disciplină şi imunităţi (nr.31/1074/27.01.2009)

· avizul negativ al Comisiei pentru învăţământ, ştiinţă, tineret şi sport (nr.39/346/09.02.2009)

· punctul de vedere negativ al Guvernului, transmis prin adresa nr.91/552/DRP din 10.02.2009.


Proiectul de lege are ca obiect de reglementare modificarea şi completarea Ordonanţei Guvernului nr.10/2008, aprobată cu modificări şi completări prin Legea nr.177/2008, cu modificările şi completările ulterioare. Intervenţiile legislative preconizate au în vedere majorarea, începând cu data de 1 octombrie 2008, a salariilor de bază pentru funcţiile de specialitate prevăzute în anexa nr.IV/4b la Ordonanţa Guvernului nr.10/2008 cu 50% faţă de nivelul avut la 30 septembrie 2008. Deşi în cadrul expunerii de motive iniţiatorii afirmă că măsurile propuse îi vizează doar pe antrenori, din analiza textului rezultă că majorarea vizează majorarea salariilor de bază pentru toate funcţiile de specialitate prevăzute în anexa nr.IV/4b la Ordonanţa Guvernului nr.10/2008.
Comisia propune Plenului Camerei Deputaţilor respingerea proiectului de lege întrucât se încalcă prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi ale art.138 alin.(5) din Constituţia României, deoarece măsurile propuse determină influenţe financiare suplimentare asupra bugetului general consolidat, iar iniţiatorii nu au prevăzut sursele financiare necesare pentru acoperirea majorării cheltuielilor. Totodată, aplicarea acestor prevederi doar pentru personalul prevăzut în nr.IV/4b ar constitui o măsură discriminatorie în raport cu celelalte categorii de personal bugetar.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 12 mai 2009 a participat, în conformitate cu prevederile art.55 din Regulamentul Camerei Deputaţilor, domnul Ion Gibescu, şef serviciu în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru şi 4 abţineri.

Proiectul de lege a fost adoptat de Senat în şedinţa din 29 octombrie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

